《官舍积数石崱屴矹硉空灵有熊日夕吏散俯仰石侧与石既习遂得为诗》
清代·德宣

阴阳陶乾坤，坚气余作石。孕精全介贞，嶷然标挺特。

侧兹掾史庭，正彼太古色。卓尔标磊落，天然著雕饰。

妙因刚健姿，作诸林壑式。穴空窥虚明，文耀晰折擘。

枯藤缠老梅，时共泻瑶碧。客生几岁华，偶与石扪陟。

摩挲属赏心，幽冷契休息。元化泯凋谢，不朽殊动植。

却思泡幻身，失颜亦易歇。殚虑抒幽光，肆志保潜德。

夫惟哲士名，终古仰圭璧。

作者简介：德宣，字子浚，号西涧，汉军旗人。嘉庆癸酉举人，官江阴知县。有《西涧集》。